Waqt laqgħa li l-Kurja Rumana kellha mal-Isqof ta' Ruma, il-Papa Franġisku, issemmew 15-il marda, xi wħud minnhom gravi, li skont il-Papa Bergoglio huma morda bihom il-membri tal-Kurja. Fost il-mardiet kollha, l-aktar waħda gravi hija lik li membri tal-kurja jgħixu ħajja doppja. "Kurja li ma tikkritikax lilha nnifisha, li ma taġġornax, li ma tfittix li titjieb, hija qafas marid" qal il-Papa. Huwa appella wkoll biex kulħadd iżomm il-moderazzjoni, saħaq fuq l-importanza li s-saċerdot jibqa' jżomm quddiem għajnejh lil Alla f'dak li jagħmel, u jżomm 'il bogħod minn devjazzjonijiet fosthom il-vanità, il-vojt spiritwali, u l-għatx għall-karriera. "il-mard u t-tentazzjoni huma ta' periklu għal kull Nisrani u għal kull kurja, komunità, kongregazzjoni u l-bqija u jistgħu jolqtu kemm fuq livell individwali jew komunitarju. Bosta membri tal-Kurja Rumana minkejja li apprezzaw l-ispirtu kostruttiv u fratern ta' din l-osservazzjoni, ħadd minnhom ma ddubita li dan kien diskors preparat minn qabel, immirat lejn il-kurja direttament. Kien hemm min ħass dan id-diskors bħal doċċa kiesħa! Wara l-udejnza mal-Kurja Rumana, il-Papa iltaqa' mal-ħaddiema tal-Vatikan. Papa Franġisku temm din il-laqgħa billi skuża ruħu għal xi nuqqasijiet tiegħu jew tal-kolaboraturi tiegħu u għal xi skandli li tant jagħmlu ħsara. "Aħfruli" temm id-diskors tiegħu l-Papa.
Il-Kurja għandha bżonn tagħmel eżami tal-kuxjenza